
Előkészítette: Kontra Lajos pénzügyi irodavezető

Véleményező: Pénzügyi, Ügyrendi és Városfejlesztési Bizottság
		 Oktatási, Művelődési, Sport, Civil és Egyházi Kapcsolatok Bizottság
		 Egészségügyi, Foglalkoztatási és Szociális Bizottság

Döntéshozatal: egyszerű többség 

Tárgyalás módja: nyilvános ülés


Tisztelt Képviselő-testület!

Önkormányzatunk a 2014. évi költségvetési koncepciót már megtárgyalta (54/2013.(IV.25.) Ö. határozat) az államháztartási törvény előírásai szerint, illetve a testületi ülés napján 2013. április 26-án jelent meg a módosítás, mely szerint a 2014. évi koncepciót a 2013. évi I-III. negyedévi beszámolóval egy időben kell előterjeszteni, és megtárgyalni 2013. október 31-ig. Októberben az Országgyűlés elé beterjesztett 2014. évi költségvetési tervezet átnézése után enyhe korrekciót hajtunk végre. A normatívák nagy része változatlan szinten marad a 2013. évhez viszonyítva. A változtatás oka az Óvoda pedagógusok bérének növekedése, illetve az illetmény növekedés finanszírozása központi forrásból. Ez mintegy 20 millió forinttal emeli mind a bevételi, és kiadási szintet. Létszám változásra is sor kerül, a Köznevelési Törvény lehetővé tette 2 fő Óvoda pedagógus asszisztens foglalkoztatását, valamit finanszírozását. A Martfű Város Önkormányzatának Gyermekjóléti és Szociális Központ szervezetén belül a megnövekedett házi gondozások feladatára 1 fő tervezett létszám kerül beépítésre. 
A fenti változtatásokkal kiegészített 2014. évi költségvetési koncepciót az alábbiak szerint terjesztem a Tisztelt Képviselő-testület elé.
[bookmark: pr229]
Ez a koncepció elképzeléseket tartalmaz, valamint iránymutatást ad a 2014. évvel kapcsolatban.
A 2013. évben az önkormányzatok működésében, az önkormányzatok finanszírozásában nagy változások következnek be. A 2011. december végén elfogadott államháztartási törvény (2011. évi CXCV. tv.), végrehatásáról szóló kormányrendelet (368/2011.XII.31. Korm. r.), az önkormányzatokról szóló törvény (2011.évi CLXXXIX. tv.), a köznevelési törvény (2011.évi CXC tv., amelyet módosított a 2012.évi CXXIV.tv.). Az új önkormányzati törvény meghatározza az önkormányzatok kötelezően ellátandó feladatait, és ehhez feladat-finanszírozást rendelt. Ennek konkrét formáját tartalmazza a 2013. évi állami költségvetési törvény. Az óvoda önkormányzati fenntartású és működtetésű intézmény marad. Az óvodapedagógusok bérét és a járulékokat az állam az önkormányzat költségvetésében finanszírozza, az óvodapedagógusok munkáját segítők bérének egy részét és a járulékokat, valamint a működési kiadásokat az önkormányzat fedezi, tehát ezt az önkormányzat a feladatfinanszírozás keretében részben kapja meg. A bölcsőde működtetéséhez is rendel a költségvetési törvény támogatást. 
Az általános iskola állami fenntartásba került, működtetését szerződés alapján az önkormányzat feladata. A pedagógusok bérét és a járulékokat az állam biztosítja, (nem jelenik meg az önkormányzat költségvetésében) az un. „technikai dolgozók” bére, a járulékok, valamint az iskola működtetésének költségei (dologi kiadásai) az önkormányzatot terheli. Ehhez az önkormányzat az állami költségvetéstől a feladatfinanszírozás keretében sem kap külön támogatást, e kiadásokat az önkormányzat a saját bevételeiből fedezi. A középiskola fenntartása és működtetése teljes egészében állami feladat, a kollégium működtetését önkormányzatunk látja el. 
A víziközműről szóló 2011. évi CCIX. sz. törvény alapján önkormányzatunk több önkormányzat tulajdonában álló gazdasági társaság, a Bácsvíz Zrt tagjaként, a Bácsvíz Zrt-vel kötött működtetési szerződés alapján gondoskodik 2013. január 1-től az ivóvíz és csatorna szolgáltatásról. Ezért a TESZ víz-csatorna szolgáltatást végző részlege (11 személy) a Bácsvíz-hez került át 2013. január 1-el. 
Önkormányzatunk 2012-ben kivált a Szolnoki Többcélú Kistérségi Társulásból és a szociális feladatai ellátására megalapította a Gyermekjóléti Szociális Szolgáltató Központot, amely szintén 2013. január 1-jén kezdte meg a működését. E szervezet felügyeli a gyermekélelmezési konyhát is.
A TESZ szervezetéből kivált az Ingatlankezelő és Fenntartó Nonprofit Gazdasági Társaság. 
Mindezek miatt a Településellátó Szervezetet 2013. január 1-től az Önkormányzat szervezeti egységébe integrálódott. 
A 2013. évben a lezajlott átalakulások után, bázis alapul működhet ez az év, amennyiben a 2014. évet a kialakított intézmény rendszerrel kezdjük. A 2013. évben benyújtott pályázatok, amennyiben sikeresek, a megvalósításuk várhatóan 2014. évben kezdődik. Ezeknél a feladatoknál, ha szükséges, fel kell mérni a mellérendelhető erőforrásokat.


Bevételek:
A költségvetés előkészítésének első és legfontosabb feladata, hogy nagyon körültekintően számba kell venni, hogy milyen konkrét, megbízható bevételi forrásokkal számolhatunk. Ennek végleges ismeretében szükséges a kiadási oldal megtervezése oly módon, hogy az forráshiányt ne eredményezzen, sőt minél nagyobb összegű likviditási és fejlesztési tartalékot lehessen létrehozni.

A fentiekben leírtakból kiindulva fejezetenként és konkrét számokkal is bemutatjuk a várható bevételek.

1. Állami támogatások: 
A 2013. évben megszűnt a normatív finanszírozás. A feladatfinanszírozás keretében általános finanszírozási összeget folyósítanak, megvalósul a bérfinanszírozás, és némelyik támogatás létszámhoz kötött maradt. Míg az előző években a támogatási rendszer változatlansága miatt már ilyenkor tudtunk számolni összegeket, most a 2013 év számaival tudunk koncepciót kialakítani.
A törvényjavaslat szerint az önkormányzati hivatalt (PH) „elismert hivatali létszám” alapján finanszírozza az állami költségvetés. Az elismert hivatali létszám 2013-ban 24 fő. A település-üzemeltetéshez kapcsolódó feladatokat (zöldterület-gazdálkodás, közvilágítás, köztemető fenntartás, közutak fenntartása) az állam meghatározott, (terület, létszám, stb. alapján) arányosított összegekkel támogatja.
Az állami költségvetés „egyéb kötelező önkormányzati feladatok támogatása” címén állapít meg javunkra A szociális feladatainkra, közfoglalkoztatást feladatra, az óvoda működtetésére, a közművelődési feladatainkra, illetve a fent felsorolt feladatokra támogatásokat biztosít. Az összes várható állami támogatás 2014. évben mintegy 300 millió Ft-ra tervezhető.

2. Saját bevételek: 
a.) Az intézményi működési bevételek jelentős részét az étkezési térítési díjak adják a Művelődési Központ rendezvény bevételei és kiadványai, valamint az Önkormányzat, és a Polgármesteri Hivatal bevételeivel kiegészítve. A Bácsvíz Zrt. bérleti díja is a működési bevételeinket növeli.
Az intézményi működés bevétele várható összege mintegy 90 millió forint.

b.) Helyi adók: a másik nagy bevételi forrása az önkormányzatnak a helyi adó. 
A legnagyobb bevétel ezen belül az iparűzési adó összege. Az iparűzési adó biztonságosan tervezhető összege 350 millió Ft lehet 2014-ben. Az építményadó bevételünket az előző évi szinten 87 millió Ft összeggel tervezhetjük. Idegenforgalmi adó összege 4 millió Ft-ra teljesülhet. A 2014. évi költségvetési évben a gépjármű adó 40%-a illeti meg az önkormányzatokat amely esetünkben várhatóan 13 millió Ft. Pótlék bírság összege 1 millió Ft. 
A helyi adó összege várhatóan 455 millió forint körül alakul. 

c.) Az átvett pénzeszközök várhatóan 14 millió Ft összegben realizálódnak, az egészségügy támogatása 14 millió Ft. 
     A Önkormányzatunk saját bevétele 2014-ben 559 millió Ft körül várható

3. Felhalmozási bevételek 
A felhalmozási bevételünk 2014-ben összesen 5 millió Ft lesz, melyet ingatlan értékesítés megváltoztathat.

4. A tervezet szerint 2014. évben hitelt az önkormányzat nem kíván felvenni.

Mindezekkel együtt a 2014. évre várható bevételünk 864 millió forint körül alakulhat. 


Kiadások:
A költségvetés kiadásai három fő területet ölelnek fel, egyik a személyi juttatások és azok járulékai, másik a gyűjtőfogalomként használt dologi kiadások köre, valamit a felhalmozási kiadások.

1.) Személyi kiadások
Az önkormányzatunknál foglalkoztatottak összlétszáma várhatóan 122 fő lesz:
Polgármesteri Hivatal:			24
Önkormányzat városüzemeltetés:		24
Önkormányzat Egészségügy		               3
Játékvár Óvoda és Bölcsőde (Martfű)	40
Művelődési Központ és Könyvtár		10
GySzSzK (konyhával)			21

A személyi jellegű kiadások és azok járulékai együttesen mintegy 386 millió forintban tervezhetők. Más jogviszonyban (megbízás, stb.) való foglalkoztatásra nem kerülhet sor.
A közfoglalkoztatás személyi juttatás kiadása járulékkal együtt a 2012. évi tapasztalat alapján 25 millió Ft körül várható.
2014. évben is törekedni kell az önkormányzati dolgozók jövedelmének növelésére, a minimálbértől való elmozdulásra.

2.) Dologi kiadások
A jövő évben a dologi kiadások várható összege 305 millió forint. A gáz illetve villamos energia árak változását ellensúlyozni próbáljuk új szerződések megkötésével és fűtéskorszerűsítéssel, energetikai beruházásokkal, valamit azok hatásainak érvényesítésével.
A sport- és a civilszervezetek működését mindig fontosnak tartotta az önkormányzat. Ezt az átadott pénzeszközök tervezésénél figyelembe kell venni, de nem haladhatja meg az idei szintet 18 millió forint.
A segélyezésekre tervezett összeg 100 millió forint. Az előző évek tapasztalati szerint ez az összeg reális tervezési alap.

3.) Tartalékok
 	A 2013. év gazdálkodása határozza meg a tartalékok összegét tervezet szerint 140 millió forint összeg várható. Nem tervezett kiadás, vagy bevétel, esetleges feladat elmaradás ezen összeget módosíthatja.
Az adóbevételek lehetséges ingadozása miatt fontos a megfelelő tartalék képzése, amely részben livkviditási tartalék, részben általános tartalék.

4.) Felhalmozási kiadások
Felhalmozási feladatokra a bevétel és kiadási fő összegének különbségét tervezzük, a koncepcióban tartalék felhasználást nem építünk be a felhalmozási feladatok közé.
A felhalmozási kiadások keretösszege 2014-ben mintegy 30 millió forint lehet. 
Az elnyerendő pályázatokhoz biztosítanunk kell az önrészt. Ígéretet tettünk fejlesztésekre, elköteleztük magunkat valamely beruházás mellett. Fontos, hogy a középületek jó állagát megőrizzük, ha lehet javítsuk az épületeink állapotát. 
A felújítások, beruházások során előnyben kell részesíteni a lakosság által sürgősnek megfogalmazott igényeket: járdák felújítása, létesítése, buszmegállók rendbetétele, vasútállomáson kerékpártároló és parkoló létesítése. Folytatni kell az épületenergetikai felújításokat, erre alap képzését.

A kiadások és bevételek egyensúlyba kerülnek az előző évek pénzmaradvány összegével
1004 millió forint értékben.
Az önkormányzat bevétele és kiadása felhalmozás, pénzmaradvány és tartalékok nélkül: bevételek 864 millió Ft, kiadások 834 millió Ft.

Tisztelt Képviselő-testület!
A városunk költségvetése kialakítása és végrehajtása során valamennyi résztvevőnek (képviselők, intézmény-vezetők, önkormányzati dolgozók) jól együtt kell működnie a siker érdekében, mert így megalapozhatunk egy hosszú ideig tartó, a város lakossága javát szolgáló önkormányzati gazdálkodást. 

Kérem a Képviselő-testületet előterjesztésem megtárgyalására és elfogadására.


Martfű, 2013. október 21.


										Dr. Kiss Edit
										polgármester



Látta:	Szász Éva
	jegyző





Határozati javaslat:

…./2013.(….) Ö. határozat

az önkormányzat 2014. évi költségvetési koncepciójáról.

Martfű Város Önkormányzata Képviselő-testülete megtárgyalta az önkormányzat 2014. évi költségvetési koncepciójára vonatkozó javaslatot és annak figyelembevételével a végleges és részletes költségvetés kidolgozásához az alábbi feladatokat határozza meg:

1.) Az előterjesztésben foglaltakat figyelembe véve az önkormányzat valamennyi intézménye részére írásban közölni kell a jövő évben rendelkezésre álló költségvetési összeget személyi és dologi kiadások bontásában, az állami hozzájárulás mértékét és az ehhez kapcsolódó önkormányzati támogatást.
Határidő: 2013. december 10.
Felelős: Szász Éva Jegyző
             Kontra Lajos irodavezető

2.) A javaslatban jelzett bevételt növelő és kiadást csökkentő lehetséges intézkedéseket ki kell dolgozni és a szükséges döntési alternatívákat a Képviselő-testület elé kell terjeszteni.
Határidő: folyamatos, 2013. december 10.
Felelős: Polgármester 
	     Szász Éva Jegyző
	     Polgármesteri Hivatal irodavezetői és intézményvezetők

3.) A kiközölt előirányzat alapján valamennyi intézmény elkészíti a részletes költségvetését.
Határidő: 2013. december 30.
Felelősök: önkormányzati intézmények vezetői

4.) Az intézmények által elkészített részletes költségvetésben foglaltak alapján kerül sor a végleges egyeztetésre.
Határidő: 2014. január 10.
Felelős: Polgármester
              Intézményvezetők

5.) Az önkormányzat 2014. évi részletes költségvetését valamennyi bizottság előzetes véleményezésével a központi költségvetés hatályba lépést követő negyvenötödik napig Képviselő-testület elé kell terjeszteni.
Felelős: Polgármester 





Martfű Város Önkormányzatának a 2014. évi költségvetési koncepcióról szóló 54/2013. (IV. 25.) Ö. határozata hatályát veszti. 

Erről értesülnek:
1.) Jász-Nagykun-Szolnok Megyei Kormányhivatal
2.) Valamennyi Képviselő Helyben 
3.) Polgármester
4.) Szász Éva jegyző
5.) Kontra Lajos irodavezető
6.) Polgármesteri Hivatal irodavezetői és intézményvezetők



Martfű, 2013. október 21.
Dr. Kiss Edit
polgármester
Látta: Szász Éva
jegyző

